रवींद्र जडेजा की वापसी के बारे में पूछने पर कि क्या वह ऑलराउंडर स्थान के लिए दौड़ में सबसे आगे हैं तो कोहली ने कहा कि सौराष्ट्र के इस खिलाड़ी ने एशिया कप में वापसी के बाद से अच्छा प्रदर्शन किया है. उन्होंने कहा, ‘यह निर्भर करता है. जब हार्दिक (पांड्या) फिट होकर खेलने के लिए सही हो जाता है तो आपको देखना होगा कि विश्व कप में आप किस संयोजन के साथ जाना चाहोगे. अगर हार्दिक फिट होता है तो केदार भी स्पिन विकल्प बन सकता है. हार्दिक के फिट होने से आपको चार सीमर के विकल्प भी मिलते हैं जिसमें केदार और एक और स्पिनर हो सकता है. आपको एक और स्पिन विकल्प की जरूरत हो सकती है. टीम संतुलन में जडेजा भी अहम बन सकते हैं.’ कोहली ने कहा, ‘टेस्ट मैचों में भी मुझे लगता है कि उसने अच्छी बल्लेबाजी और गेंदबाजी की. मुझे महसूस होता है कि वह अपने खेल को बखूबी समझता है। उसने खुद पर काफी मेहनत की है, विशेषकर सफेद गेंद से.’